arnastofnun/IGC-2024 huggingface dataset:
Þeir halda ránsfengnum

Ég trúði, að ríkisstjórnin mundi endurheimta þýfið í samræmi við sáttmála sinn. En hún gerði mistök. Fyrst lét hún nýju bankana hafa tannfé án þess að taka veðin í kvótanum sem greiðslu. Þá hefði hún getað hirt kvótann, gert greifana gjaldþrota og boðið út kvótann. Svo gerði hún Jón Bjarnason að sjávarútvegsráðherra og hann skipaði sáttanefndina skelfilegu. Í stað þess að búa til þjóðarsátt um fyrningu bjó nefndin til sátt hagsmunaaðila um samningaleið. Niðurstaðan er hroðaleg. Þjófarnir, sem stálu kvótanum og þjófsnautarnir, sem tóku þýfið að veði, halda nánast öllum ránsfengnum.
Leynifundir á allra vitorði

Dögum saman hafa ráðherrar kjarnaríkja Evrópusambandsins haldið leynifundi í Luxembourg um ástandið í Grikklandi. Fyrsta lýðræðisríki heimsins rambar á barmi gjaldþrots vegna spillingar pólitíkusa og skattafælni borgara. Landið er á framfæri Evrópusambandsins, þarf núna 10.000 milljarða króna í viðbót. Fyrst og fremst verða það Þjóðverjar sem borga eins og venjulega. Bretar verða ekki með, enda spila þeir fríspil í Evrópu. Kjósendur snúast öndvert gegn greiðasemi við Grikki og erfitt verður því að verja niðurstöðuna. Það undarlega við þessa fundi er, að allir vita um þá, þótt þeir séu leynilegir.
Kristján Loftsson gafst upp

Kristján Loftsson í Hval ætlar ekki að hefja hvalveiðar á tilsettum tíma. Segist skoða málið í lok júlí, en þá er tímabilið vel á veg komið. Hann fer ekki að gangsetja hvalveiðibáta og Hvalfjarðarstöð í lok vertíðar. Því er óhætt að fullyrða, að engin stórhvalaveiði verður í sumar. Kristján segir það kjarnorkuslysinu í Japan að kenna. Bannhelgi hvílir á að viðurkenna, að markaður hefur lengi enginn verið í Japan og hvalkjötið selst alls ekki. Sú er hin raunverulega ástæða þess, að stórhvalaveiði leggst niður. Hins vegar verður hrefna veidd, því að örlítill innlendur markaður er fyrir hrefnukjöt.
Þjóðin fær bara 10%

Arður í kvóta er tæplega 50 milljarðar á ári. Ríkisvaldið ætlar að tvöfalda hlut þjóðarinnar í arðinum upp í 5 milljarða. Þjóðin fær semsagt 10% í sinn hlut og kvótagreifarnir fá 90%. Þeir þurfa svona mikið til að borga skuldir. Þær stafa af sumpart af alls konar rugli og sumpart af flótta með peninga til Tortola. Fráleitt er, að þjóðin gefi greifunum færi á að nota arðinn af auðlindinni í slíkt. Bankarnir eiga að gjaldfella skuldir og taka kvótann upp í þær. Afhenda síðan ríkinu kvótann upp í framlög ríkisins til bankanna. Villan í dæminu felst í að leyfa skuldakóngum áfram að grassera í útgerð.
Málverkið er af svörtu laki

Í þúsund ár blómstraði lýðveldi Feneyinga, eitt af stórveldum Evrópu, unz Napóleon valtaði yfir álfuna. Í borginni var hertogi, kjörinn í flókinni kosningu, sem hindraði mútur. Hann var sameiningartákn borgarinnar, hafinn yfir ágreining og voru um það flóknar reglur. Þannig ríktu alls 120 hertogar í borginni. Einn stóð ekki undir væntingum, Marino Falier, sem ríkti árin 1354-1355. Eins og Ólafur Ragnar túlkaði hann lög og reglur sér í hag með hallarbyltingu. Feneyingar afgreiddu hann skjótt að þeirra tíma hætti. Í röð 120 mynda af hertogunum í Palazzo Ducale er eitt málverkið af svörtu laki.
Svik við þjóðina

Ríkisstjórnin lofaði fyrningu aflaheimilda og er að svíkja loforðið. Byrjaði með sáttanefnd Jóns Bjarnasonar, sem kallaði hagsmunaaðila að borðinu. Það var ekki eingöngu landbúnaðarráðherra að kenna. En þetta er hans málaflokkur og hann ber ábyrgðina. Fyrningu verður ekki komið á í sátt við kvótagreifa. Nauðsynlegt er að valta yfir þá, gjaldfella skuldir þeirra og reka þá öfuga úr bransanum. Bankabófana, sem styðja þá, bera að lögsækja og hrekja til Tortola. Hér í landi þarf að ríkja lágmarkssiðferði og Jón Bjarnason er ekki rétti maðurinn til að koma því á. Niðurstöður málsins eru svik við þjóðina.
Hraðbrautin þreyir þorrann

Ólafur Haukur Johnson ætlar að halda áfram Hraðbraut sinni. Þótt komið hafi í ljós, að hann svindlaði feitt á ríkinu og skattgreiðendum. Samningurinn, sem hann braut kruss og þvers, rennur út á næsta ári. Katrín Jakobsdóttir ráðherra hafði ekki manndóm til að klippa á naflastrenginn. Ólafur dinglar áfram og telur dagana, unz Þorgerður Katrín Gunnarsdóttir verður aftur menntaráðherra. Þá hefst dansinn kringum gullkálfinn að nýju. Ólafur byrjar að senda reikninga á ríkið í gríð og ergi og fær þá alla borgaða upp í topp. Það er eina stefna Sjálfstæðisflokksins, eftirlitslausa einkavinavæðingin.
Flokksbófinn verðlaunaður

Hæstiréttur dæmdi Árna Mathiesen í tveggja milljón króna sekt og málsbætur fyrir að ráða son Davíðs Oddssonar sem héraðsdómara. Sú ráðning var kórónan á spillingarferli Davíðs og bófa hans í tvo áratugi. Þorsteinn hafði enga burði til að vera dómari og hefur ekki enn, er bara sonur pabba síns. Og þetta er niðurstaða Hæstaréttar, sem Flokkurinn handvaldi sjálfur. Verst í máli þessu er, að Árni borgar ekki aurinn, heldur skattgreiðendur. Þar á ofan mælti Katrín Jakobsdóttir ráðherra með Árna í embætti aðstoðarforstjóra hjá Matvælastofnun Sameinuðu þjóðanna í Róm. Hún verðlaunaði bófa Flokksins.
Hér er bréf Ólafs Ragnars

Björn Bjarnason kvartar í morgun yfir leyndarhyggju forseta Íslands. Mér barst þetta bréf Ólafs Ragnars Grímssonar til Jóhönnu Sigurðardóttur. Þar kvartar hann yfir leka á samskiptum þeirra um tregðu forsetans við að samþykkja siðareglur:

“1. Embætti forseta telur mikilvægt að forseti og forsætisráðherra geti skipst á skoðunum, jafnt á fundum sem skriflega, án þess að slík skoðanaskipti berist jafnóðum til fjölmiðla. Gögn sem þessi eru að dómi embættisins fyllilega sambærileg við gögn sem undanþegin eru upplýsingarétti í 1. mgr. 4. gr. upplýsingalaga nr. 50/1996 þar sem segir að réttur almennings til aðgangs að gögnum taki ekki til fundargerða ríkisráðs og ríkisstjórnar, minnisgreina á ráðherrafundum og skjala sem tekin hafa verið saman fyrir slíka fundi. Með því að binda gögn tengd ríkisráðsfundum trúnaði styður löggjafinn það sjónarmið að samskipti forseta og ríkisstjórnar skuli undanþegin upplýsingarétti enda má ætla að sá sem sér ástæðu til að slík ákvæði gildi um fundargerðir ríkisráðs sjái einnig ástæðu til að hið sama eigi við um bréfaskipti milli forseta og forsætisráðherra.

2. Gögn frá ríkisstjórnarfundum eru sem fyrr sagði undanþegin upplýsingarétti, en það auðveldar ráðherrum að skiptast á skoðunum með frjálslegum hætti. Á sama hátt hafa þingmenn lokaða þingflokksfundi og þingnefndir halda almennt sína fundi fyrir luktum dyrum og þsæta þurfa ekki að því að þeirra fundargerðir séu jafnóðum birtar í fjölmiðlum. Vandséð er hvers vegna forseti lýðveldisins ætti að hafa rýrari rétt en ráðherrar og þingmenn til að njóta trúnaðar um samskipti sín við forsætisráðherra.

3. Ef þannig háttar til að forseti og forsætisráðherra eiga erfitt með að hittast á fundi til að ræða trúnaðarmál hafa þeir hingað til getað gripið til bréfaskrifta í staðinn. Ef sá möguleiki að nota bréfleg samskipti yrði úr sögunni vegna þess að eigi að hafa tafarlausan og óheftan aðgang að þeim þá er það án vafa til tjóns fyrir æðstu stjórn landsins og takmarkar möguleika hennar á að ráða ráðum sínum. Slíkt gæti skaðað hagsmuni lýðveldisins í framtíðinni.

4. Embætti forseta Íslands veit ekki til þess að í neinu landi sé skylt að afhenda fjölmiðlum jafnóðum bréfasamskipti milli þjóðhöfðingja og forsætisráðherra.”
Augnlæknirinn er skrímsli

Bashar al-Assad var augnlæknir í London, þegar bróðir hans fórst í bílslysi 1994. Faðir þeirra, einræðisherrann Hafez al-Assad kallaði augnlækninn heim til að taka við af sér. Assad er nú við völd í Sýrlandi og reynist grimmari einræðisherra en faðirinn og er þá mikið sagt. Hefur látið drepa 800 borgara vopnlausa í mótmælum og jarðarförum á götum úti. Fleiri hafa verið kvaldir til dauða í kyrrþey. Morðsveitir hans ganga þessa dagana hús úr húsi og taka menn höndum. Þúsundir manna hafa sporlaust horfið. Gaddafi og Mubarak eru kórdrengir í samanburði við augnlækninn frá London, sem er algert skrímsli.
Nýjustu fréttir af vininum

Þegar Ólafur Ragnar Grímsson forseti var í fararbroddi útrásarinnar sálugu eignaðist hann ýmsa vini. Hér eru

nýjustu fréttir í morgun af einum þeirra, Hamad bin Isa Al Khalifa, kóngi í Bahrain. Ekki er gott að vera læknir í landi hans við Persaflóa.
Bezti steinbítur ævinnar

Fékk bezta steinbít ævinnar á Sjávargrillinu í hádeginu, nákvæmlega eldaðan og unaðsmjúkan. Nýr staður við Skólavörðustíg 14, þar sem áður var Brasilía. Innrétting er breytt og mjög hugguleg. Prófaði undurljúfa og bragðmikla skelfisksúpu með kræklingi og humri. Enn betri var steinbíturinn, einstakur í sinni röð. Gústav Axel Gunnlaugsson er kokkur ársins 2010 og kann rosavel til verka. Því miður er hann í froðu-dellunni. Fernar froður með fiskinum, kartöflu-, humar- og græn og rauð paprikufroða. Bragðdaufar og marklausar, nema til að skreyta réttinn. Súpan kostaði 1480 kr og fiskurinn 1780 kr.
Forsetinn hafnar siðareglum

Forsetinn tregðast við að setja embættinu siðareglur, eins og rannsóknanefnd Alþingis hvatti þó til. Í skýrslu hennar komu fram ýmis atriði úr vafasömum forsetaferli Ólafs Ragnars Grímssonar. Yfirleitt fjölluðu þau um eindreginn stuðning forsetans við útrásarbófana. Forsætisráðherra hefur nokkrum sinnum hvatt forsetann til að bregðast við skýrslunni, en hann vill ekki gera það. Enda er hann fyrst og fremst lýðskrumari, sem vill ekki láta hefta sig með siðareglum. Sem betur fer mun stjórnlagaráð taka málið upp. Nauðsynlegt er, að forsetar landsins fái siðareglur eins og aðrir, sem þurfa hundahreinsun.
Þetta er réttur ykkar

Þetta skiptir mestu máli í samfélaginu í dag: Skiptum löndunarrétti niður á byggðir landsins og bjóðum út allar fiskveiðiheimildir til hæstbjóðanda. Löndunarréttur veldur jafnvægi í byggð landsins og útboð veiðiheimilda færir þjóðinni arð af auðlindinni. Þetta tvennt skiptir mestu máli: Löndunarréttur og uppboð veiðiheimilda. Þetta eru sárafá hugtök: Löndunarréttur og uppboð veiðiheimilda, byggðajafnvægi og arður af auðlind. Þetta er það, sem þjóðin vill. Og þetta er líka það, sem hentar dreifðum byggðum landsins. Látið ekki talsmenn kvótagreifa ljúga ykkur full. Takið bara það, sem er réttur ykkar.
Láta ekki bjóða sér í dans

Aumur er málflutningur Ögmundar Jónassonar og Kristínar Völundardóttur um sjálfsvígstilraun Mehdi Kavyan Poor. Tala um misskilning, hvaða misskilning? Hælisumsókn hans var hafnað, því að hann gat ekki framvísað vottorði frá pyndurum um, að hann hafi verið pyndaður. Ögmundur ráðherra og Kristín forstjóri eru ekki í lagi. Sömuleiðis þeir blaðamenn, sem létu undir höfuð leggjast, að kafa ofan í spurninguna um vottorðið. Siðlaus Útlendingastofnun starfar eftir kjörorði gamla forstjórans: “Við látum ekki bjóða okkur upp í þann dans að láta taka okkur í gíslingu með einhverjum hungurverkföllum.”
Þingvallanefnd orðin starfhæf

Eftir áratuga misþyrmingar fyrri Þingvallanefnda á helgidómi þjóðarinnar er núverandi nefnd loksins orðin starfhæf. Þorgerður Katrín Gunnarsdóttir og Ragnheiður Elín Árnadóttir neita að starfa þar nema Þráinn Bertelsson biðji þær afsökunar. Allar nefndir verða starfhæfari við að hrunverjar neiti að starfa. Þáttur Sjálfstæðisflokksins í Þingvallanefnd hefur um áratugi verið til stórrar skammar. Þar þreifst alls konar spilling, úthlutun lóða til gæludýra flokksins og stórframkvæmdir í skjóli eftirlitsleysis. Vonandi verður þess langt að bíða, að Þorgerður og Ragnheiður sýni sig þar aftur.
Þjóðin vill arð af auðlindunum

Þjóðin á sér mörg deilumál, en er sammála um annað. Hún vill þjóðareign á kvóta og þjóðareign á öðrum auðlindum. Ekki endilega ríkiseign, en hreint skilgreinda þjóðareign, sem ekki er hægt að selja eða veðsetja. Hún vill fyrna núverandi kvóta. Hún vill skipta kvótanum niður á byggðir og bjóða rekstur út til hæstbjóðanda. Vill arð af auðlindum sínum, eins og Norðmenn hafa arð af olíunni. Vill arð af sjávarútvegi og orkuverum. Þjóðin vænti þess, að ríkisstjórnin mundi ýta þessum vilja í framkvæmd. En Jón Bjarnason sveik, fór að semja við hagsmunaaðila og missti málið í hendur kvótagreifa.
Áratuga kúgun þjóðarinnar

Hagsmunasamtök kvótagreifa og vinnslustöðva landbúnaðarins hafa áratugum saman misnotað Sjálfstæðisflokkinn og Framsóknarflokkinn. Flokkarnir tveir hafa um áratugi haldið þjóðinni í gíslingu kvótagreifa og vinnslustöðva. Einkum hafa þeir beitt krónunni að vopni. Með gengislækkunum hennar hefur arði þjóðarinnar af auðlindum sínum við mokað í fang kvótagreifa. Þeir lifa á að mergsjúga þjóðina og hirða allan arðinn. Nota hann í geðveikislegar fjárfestingar, í skásta falli í þyrluflug. Nú er kominn tími til að brjóta þessa kúgun á bak aftur. Þá bila auðvitað þýlyndir þingmenn vinstri grænna.
Nú stefnir allt upp á við

Nei við IceSave seinkaði batanum, en stöðvar hann ekki. Rifrildið er búið og það er hluti af batanum. Þriggja ára kjarasamningur seinkaði batanum, en stöðvar hann ekki. Rifrildið er búið og það er hluti af batanum. Hér eftir liggja efnahagsvegirnir upp. Við náum jafnvægi í fjármálum og ríkissjóður ræður við skuldir, þökk sé skattgreiðendum. Alþjóða gjaldeyrissjóðurinn og ríkisstjórnin hafa náð markmiðum sínum. En þau snúast bara um efnahagsmál og fjármál. Siðferðismálin eru hjá stjórnlagaráði og sérstökum saksóknara. Og auðvitað hjá þjóðinni líka. Hún þarf að hafna hrunverjum í næstu kosningum.
Ein af sjö plágum Íslands

Magnús Kristinsson í Eyjum ber af kvótagreifum. Leit svo risastórt á sig á blöðrutímanum, að hann þurfti þyrlu til að komast á klósettið. Einn af þeim mörgu, sem geta ekki rekið fyrirtæki. Naut aðgangs að þjóðareign og notaði aðstöðuna til að fjárfesta í botnlausu rugli út og suður. Einn af greifunum, sem eiga að missa gjaldþrota fyrirtæki sín. Enda hlýtur það að vera þáttur í sátt þjóðarinnar um fyrningu kvótans, að helmingur kvótagreifanna hverfi af vettvangi. Binda á kvótann við byggðir landsins og leigja út aðstöðuna til hæstbjóðanda. Þyrlu- og kvótagreifinn Magnús er ein af sjö plágum landsins.
Leti, heimska og siðleysi

Útlendingastofnun hefur löngum verið atvinnubótastofnun fyrir íhaldsfrúr. Löngum verið fræg að endemum, sameinar leti, heimsku og siðleysi. Nú hefur steininn tekið úr, þegar menn þurfa að bíða í sjö ár og fá samt ekki lausn sinna mála. Stofnunin krefst, að flóttamenn fái vottorð frá pyndingastjórum um, að þeir hafi verið pyndaðir! Stofnunin gæti verið fyrirmynd að skáldsögu eftir Kafka. Svo þegar Sjálfstæðisflokkurinn stýrir ekki illræmdri stofnun mannvonzkunnar, segir Ögmundur Jónasson bara “humm” og “ha”. Leggja ber niður stofnun hins illa. Setja í staðinn upp símsvara, sem segir “pass”.
Innvígða forréttindaliðið

Íhaldskerlingar í Þingvallanefnd vildu ekki valinkunnan Andra Snæ Magnason í dómnefnd um teikningar. Töldu hann of umdeildan og er það í fyrsta skipti, sem ég heyri slíkt. Líklega lifa þær í öðrum heimi en ég. Þorgerður Katrín Gunnarsdóttir er hins vegar umdeild og ætti ekki að fá að sitja í nefndinni. Hún er kúlulánadrottning, sem ætti að skila þjóðinni fé í stað þess að rífa kjaft. Ragnheiður Elín Árnadóttir ætti ekki heldur að sitja í nefndinni og raunar enginn úr Flokknum. Svo grátt hafa þingmenn hans leikið Þingvelli um áratugi. Í endalausri þjónkun við innvígt forréttindalið með sumarbústaði.
Aðdragandi næstu kosninga

Senn fer fólk í alvöru að velta fyrir sér alþingiskosningum. Stjórnlagaráð lýkur störfum í sumar og niðurstaðan verður viðfangsefni Alþingis í haust. Sennilega verður kosið um nýja stjórnarskrá í haust. Þar með er hlutverki stjórnarmeirihlutans lokið og ríkisstjórnin verður sjálfdauð. Hún mun tæpast geta leyst annan mikilvægan ágreining, frá kvótagreifum til Evrópusambands. Á þingi situr fólk gamla tímans, sem þarf að fá frí. Við þurfum að kjósa nýja flokka og nýtt fólk. Kannanir sýna, að annars taka hrunverjar aftur við völdum. Jóhanna og Steingrímur eru útbrunnin kerti í vörninni gegn bófunum.
Stormsker í stuði

Sverrir Stormsker er einn skemmtilegasti álitsgjafi landsins. Stíll hans er sérstakur, orðheppnin síkvik og þverstæðurnar einstæðar. Í dag skrifar hann langa minningargrein um Osama bin Laden. Þar er hvert orð hnitmiðað. Öfugt við bullið, sem okkur er daglega boðið á fleiri síðum í Mogganum en ég kæri mig um að muna. Dæmi um stílinn: “Hefði hann náðst lifandi og verið dreginn fyrir dómstóla þá hefði hann líklega verið dæmdur á líkum. Mjög mörgum líkum.” Ennfremur: Hann “fór ekki troðnar slóðir í lífinu og batt ekki gísla sína sömu hnútum og samferðamennirnir.”. Lesið

frumritið, samfellda snilld.
Drepa, myrða, deyða, fella

Á fésbók var í dag rætt um misjöfn orð yfir leiðtoga, höfuðpaur, forkólf, forsprakka. Sýnist mönnum hvert orð henta sérstöku tilviki. Fróðleg umræða. Við þurfum aðra slíka um orðaval um ófriðlegt andlát; drepa, myrða, fella, útrýma, deyða. Hefðbundið er, að morð segi, að reynt sé að leyna drápinu. Þess vegna var Osama ekki myrtur. Að deyða felur í sér líkn, svo ekki voru þeir að deyða Osama. Að útrýma felur í sér að losna við plágu og margir þá drepnir í senn, ekki bara Osama. Að drepa felur í sér athæfi utan stríðs. Ef Obama var drepinn í stríði, þá var hann felldur. En er terrorismi stríð?
Róttækir klerkar víkja

Þjóðum múslima dugar ekki að andmæla nútímanum og leita skjóls í róttækum trúarkenningum. Ekki frekar en kristnum þjóðum dugar að leita huggunar hjá ofsaklerkum sértrúarsafnaða. Mótmæli og uppreisnir í löndum múslima eru vestræns eðlis. Fólkið í borgunum heimar mat og réttlæti. Þannig var það í Egyptalandi og þannig er það í Sýrlandi. Líbýa er meira sér á parti vegna mikilvægis ættbálka. Tyrkland er gott dæmi um tilraun til að sætta íslam og nútímann. Egyptaland getur orðið annað slíkt. Múslimar eru að átta sig á, að róttækir ofsatrúarklerkar varða ekki þann veg, sem almenningur vill feta.
Ábyrgð almennings á hruninu

Margir eru ósáttir við, að almenningi sé kennt um hrunið. Uppsöfnuð kaup á flatskjám á geðveikistímanum segi lítið upp í hrun. En það eru ekki skjáir, sem sýna aðild almennings að hruninu. Hún birtist í, að mikill hluti fólks kaus Davíð og stuðningsflokka stjórna hans og arftaka hans. Það er samt ekki meginábyrgð á hruninu, bara þriðja flokks ábyrgð. Fyrsta flokks ábyrgð bera Davíð og hans menn, sem smíðuðu hrunkerfi. Annars flokks er ábyrgð bankabófa og útrásarvíkinga, bókhaldstækna og lagatækna og eftirlitsaðila. Í þriðja flokki kemur svo sá almenningur, sem dansaði eftir flautu rottufangaranna.
Ræður því sem honum þóknast

Jón Bjarnason ráðherra ræður því, sem hann vill ráða. Vilji hann losna við að fyrna kvótagreifa, þá setur hann snigilshraða á málið. Vilji hann losna við lækningu landbúnaðar- og sjávarútvegsráðuneyta, bremsar hann málinu. Hann ræður, því að framsóknarmenn Alþingis eru svo margir. Kom í ljós um daginn, þegar Alþingi felldi tillögu um, að samkeppnislög skyldu ná til vinnustöðva landbúnaðarins. Tillöguna felldu allir þingmenn Framsóknar, Sjálfstæðisflokks og Vinstri grænna. Þetta er traustur Framsóknar-meirihluti undir dulnefnum. Í skjóli hans getur Jón hagað sér eins og honum þóknast.
Ómar orðinn kjördæmapotari

Ómar Ragnarsson stjórnlagaráðsmaður er á hálum ís í

blogginu. Vill ekki, að ráðið fylgi tillögu þjóðfundarins um eitt kjördæmi fyrir allt landið. Semur hugmyndafræði um minnihlutahópa með sérréttindi. Hvað eru minnihlutahópar? Er landsbyggðin minnihlutahópur? Eru kvótagreifar minnihlutahópur? Sérréttur minnihlutahópa fer skjótt út af kortinu. Á þjóðfundinum kom ekki fram, að landsbyggðin væri minnihlutahópur, sem þyrfti sérstök réttindi umfram aðra. Ómar ætti ekki að tefla hugsjón þjóðfundarins í tvísýnu. En gerir það samt með því að framleiða hugmynd um sérstaka kosningameðferð landsbyggðarinnar.
Vel stæðir sóa gjaldeyrinum

Vöruskiptajöfnuður landsins í marz var ekki eins góður og hann hafði verið mánuðina og misserin þar á undan. Var raunar bara rúmlega helmingurinn af því, sem verið hafði, 6,3 milljarðar í stað 10 milljarða. Þetta er ekki nógu gott, því að vöruskiptajöfnuðurinn þarf að vera 10 milljarðar á mánuði. Það væri rétta leiðin úr skuldasúpunni. Að baki vandans liggur of mikil neyzla þjóðarinnar, of mikil ferðalög til útlanda og of mikil benzínnotkun. Hvort tveggja kostar gjaldeyri. Þessu þarf að mæta með hærri skatti á banzíni og farseðla. Hálf þjóðin hefur það gott, en hún má ekki sóa gjaldeyri allra.
Skattgreiðendur reka Moggann

Morgunblaðið tapar tæpum milljarði á ári. Því hafa hluthafar spýtt hundrað milljónum í málgagn hrunstjórans. Hvaðan koma hinar 900 milljónirnar? Svarið er auglýst. Það er Landsbankinn, sem heldur hátalara kvótagreifa á floti. Ríkið á Landsbankann og lætur skattgreiðendur leggja honum til, sem hann þarf. Þess vegna er rekstur Moggans að mestu leyti á kostnað skattgreiðenda og sumpart á kostnað velferðar. Yfirbófar Landsbankans geta þetta í skjóli illrar bankaleyndar. Væri hér alvöru gegnsætt þjóðfélag, væri bankastjórinn brottrekinn og búið að slá Moggann af. Skattgreiðendum til mikils léttis.
Teboðið og Davíðskan

Barack Obama getur ekki sannfært teboðshreyfinguna um, að hann sé fæddur sem ríkisborgari. Hann mun ekki sannfæra hana um, að Osama bin Laden sé dauður. Sönnunargögn skipta engu máli. Teboðshreyfingin lifir í eigin heimi, þar sem raunveruleikinn fær hvergi aðgang. Þar í landi geta vitfirringar á borð við Sarah Palin og Donald Trump orðið forsetaefni. Fyrr eða síðar verður einhver slíkur að forseta. Þjóðin er svo óendanlega heimsk. Við getum samt ekki glott úr fjarlægð. Við höfum okkar eigin draumaheima. Þar er Davíð Oddsson hreinn sem engill, hinn mikli alsjáandi. Þjóðarfaðir, sem varaði við hruni.
Seðlabankinn framleiðir verðbólgu

Furðulegt var að sjá Þórarinn G. Pétursson ræða í sjónvarpinu um of há laun almennings. Sjálfur er aðalhagfræðingur Seðlabankans með milljón á mánuði. Hann andskotast samt yfir, að almenningur fái 200 þúsund eftir nokkur ár. Hann hefur ekkert leyfi til að tala svona um fólk. Allra sízt er ástæða til að kvarta yfir, að of há laun almennings leiði til verðbólgu. Há laun leiða hins vegar til örlítið meiri kaupgetu og aukinna viðskipta. Verðbólga næstu mánaða mun ekki stafa af ofsæld almennings, heldur af hækkun stýrivaxta. Hér verður alls engin þensla og öll verðbólga stafar því af rugli Seðlabankans.
Schengen dugar ekki

Schengen-samstarfið verður endurskoðað. Flokkar þjóðrembinga hafa gagnrýnt frjálsa flutninga fólks yfir landamæri. Hvarvetna bera útlendingar ábyrgð á meirihluta glæpa. Enda eru glæpagengi jafnan fyrst til að notfæra sér aukið ferðafrelsi. Og fólk á faraldsfæti er að meðaltali minna löghlýðið en fólk, sem situr um kyrrt, samanber víkinga. Frávik frá Schengen eru leyfð til að stöðva ferðir fótboltabullna. En nú sligast kerfið af tugþúsundum frá Túnis og Líbýu. Verði Schengen-samstarfinu ekki breytt, munu flokkar þjóðrembinga ná auknu fylgi kjósenda. Breytingar á Schengen verða sjálfsvörn kerfisins.
Spuni hersins var lygi

Spunakarlar bandaríska hersins sögðu Osama bin Laden og menn hans hafa veitt vopnaða mótspyrnu. Hann hefði falið sig bakvið eina konuna og notað hana sem skjöld, svo að hún hafi fallið. Hann hafi lifað í vellystingum praktuglega í höll sinni. Síðan leiðrétti Hvíta húsið söguburðinn. Vopnuð mótspyrna hafi engin verið, Osama hafi ekki falið sig bakvið konu. Og búnaður í höllinni hafi verið einkar fátæklegur. Sannleikurinn er, að Osama féll ekki í stríði, heldur var hann bara tekinn af lífi. Líklega er bandaríski herinn lygnari en Nató og þá er mikið sagt. En Hvíta húsið þorði ekki að taka undir lygina.
Sannra Íslendinga er beðið

Sannir Finnar eru kennslubókardæmi um, hvernig tækifærissinnaðir pólitíkusar eiga að haga sér á atkvæðaveiðum. Þeir eiga að ráðast á allt, sem útlent er, einkum þó á Evrópusambandið. Eiga að telja flóttamenn vera upphaf og enda flestra vandræða heima fyrir. Eiga að vera andsnúnir aðstoð við erlendar þjóðir í neyð. Þeir eiga að telja útlönd sitja á svikráðum við land og þjóð. Þannig fá menn 19% fylgi í Finnlandi, 14% í Danmörku, 22% í Noregi, 27% í Hollandi, 17% í Frakklandi. Íslendingar eru allra þjóðrembdastir. Flokkur Sannra Íslendinga Davíðs, Styrmis og Sigmundar mundi slá met, fá 30% fylgi.